蔣穎叔以廣陵詩見贈次其韵
作者：彭汝礪
朝代：宋

paragraphs: 久病乘秋足寒熱，欲巢高木藏營窟。
衰遲不是富貴人，便合買田投印紱。
荆溪大士簡我詩，坐覺闇室陰雲披。
垢盡清明入兩目，憂忘喜樂生中脾。
緘縢扃鐍欲自私，不知半夜揚清輝。
兒童怪駭私問我，謂予藴玉藏珠顆。
輶車近說足遐觀，烟霞日夜生毫端。
樓臺縹緲雲中寺，衆馬不前君獨至。
却躋雙林跋提水，更登百丈大雄山。
游淮已擅中秋夜，落帽須分九日天。
茱萸準擬樓頭會，終朝把酒千峰對。
杖藜徙倚望八荒，孤鴻飛出青雲外。